郡齋暇日憶廬山草堂兼寄二林僧社三十韻多敘貶官已來出處之意
作者：白居易
朝代：唐

paragraphs: 諫諍知無補，遷移分所當。
不堪匡聖主，只合事空王。
龍象投新社，鵷鸞失故行。
沈吟辭北闕，誘引向西方。
便住雙林寺，仍開一草堂。
平治行道路，安置坐禪牀。
手版支爲枕，頭巾閣在牆。
先生烏几舃，居士白衣裳。
竟歲何曾悶，終身不擬忙。
滅除殘夢想，換盡舊心腸。
世界多煩惱，形神久損傷。
正從風鼓浪，轉作日銷霜。
吾道尋知止，君恩偶未忘。
忽蒙頒鳳詔，兼謝剖魚章。
蓮靜方依水，葵枯重仰陽。
三車猶夕會，五馬已晨裝。
去似尋前世，來如別故鄉。
眉低出鷲嶺，脚重下虵岡。
漸望廬山遠，彌愁峽路長。
香爐峰隱隱，巴字水茫茫。
瓢挂留庭樹，經收在屋梁。
春拋紅藥圃，夏憶白蓮塘。
唯擬捐塵事，將何荅寵光。
有期追永遠，無政繼龔黃。
南國秋猶熱，西齋夜暫涼。
閑吟四句偈，靜對一爐香。
身老同丘井，心空是道場。
覓僧爲去伴，留俸作歸糧。
爲報山中侶，憑看竹下房。
會應歸去在，松菊莫教荒。